Britse Ope weens virus gekanselleer | Netwerk24
Britse Ope weens virus gekanselleer
Deur Marizanne Kok 06 April 2020 17:09
Die Ier Shane Lowry, wat die Claret Jug verlede jaar in Noord-Ierland gewen het, sal nie vanjaar sy Britse Ope-titel kan verdedig nie. Foto: Getty Images
Die R&A, wat dié Grand Slam-kampioenskap organiseer, het Maandagmiddag in 'n verklaring gesê hulle het besluit om die toernooi te midde van die Covid-19-pandemie te kanselleer.
"Die Ope sou van 12 tot 19 Julie in Kent plaasgevind het, maar ons het geen ander keuse nie as om dit te kanselleer gegrond op advies van Brittanje se regering, die gesondheidsowerhede, openbare dienste en die R&A se adviseurs. Die 149ste Ope sal nou van 11 tot 18 Julie 2021 plaasvind," lui die verklaring.
Die toernooi sal steeds volgende jaar by Royal St. George's gehou word, wat ook vanjaar die gasheer sou wees. St. Andrews, wat aanstaande jaar die gasheer sou wees, sal die gholfwêreld nou eers in 2022 verwelkom.
Soos die Wimbledon-tennistoernooi, wat verlede week gekanselleer is, word die Britse Ope vir die eerste keer sedert die Tweede Wêreldoorlog gekanselleer. Die R&A sê alle kaartjies en gasvryheidspakkette wat vir vanjaar se Ope aangekoop is, sal na aanstaande jaar oorgedra word.
"Ons absolute prioriteit is om die gesondheid en veiligheid van ons ondersteuners, spelers, beamptes, vrywilligers en personeel betrokke by die Ope te beskerm," sê Martin Slumbers, uitvoerende hoof van die R&A.
"Ons gee baie om vir die Kampioenskap en het hierdie besluit met 'n swaar hart geneem. Ons besef dat dit vir baie mense 'n groot teleurstelling sal wees, maar ons moet verantwoordelik optree. Dit is die regte ding om te doen. Ek kan almal verseker dat ons elke opsie oorweeg het om steeds vanjaar die Ope aan te bied, maar dit sal nie moontlik wees nie."